Ngena chara baru nyungkakka ekonomi
BINTULU: Kaban Dewan Negara, Senator Rita Insol madah bala indu rumah panjai ulih mujur enti sida iya sigi enggau naka ulih nguji. Ku iya, kebuah baka nya laban sebarang pengawa ulih digaga enti sida ke indu nitih tauka ngena mayuh bengkah chara baru dikena nyungkakka ekonomi diri empu. “Kitai bala indu ba rumah panjai ulih mujur enti berani nguji sereta ngena mayuh bengkah chara baru,” ku iya lebuh bejaku maya Pengerami Agriculture Community Outreach Programme (AgriCOP) 2021 Siri 1 enggau Pengerami Nyuaka Bantu Baja Orang Bekebun Sawit Mit enggau Lada (BBSKL) empai lama ke udah. Ku iya, seiku entrepreneur indu iya nya Rintuh ari Rumah Jelia anak Kuwi, Tatau mujur nyadi chunto pemadu manah ngaggai bala indu ba kandang menua nya. “Peranak rumah panjai nya udah mujur nyual produk chiping ba serata Sarawak nyengkaum Semenanjung Malaysia. Kebuah baka nya laban sida iya sigi endang pandai ba pengawa ngasilka chiping ke bekualiti,” ku iya. Ketegal nya kitai patut belajar ngeulihka lebih mayuh agi penemu dikena napi mayuh bengakah penguji ke ulih meri pemujur. “Kitai ulih nyual ari asil penau bekaul enggau pekara nya sereta ukai semina dikena diri empu enggau diri sebilik aja,”ku iya. Maya pengerami nya iya mega madahka agih Projek Mit Menua Pesisir (MRP) penyampau RM15,000 diberi ngagai Komiti Pemaju enggau Pengelikun Genturung Pendiau (JKKK) sereta RM5,000 diberi ngagai Biro Indu Rumah Lichai. 
See author's posts
